Broj: 711-I-351-P-290-17/19-10-18

Zagreb, 9. studenoga 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Željka Jakopovića, zamjenika župana Požeško-slavonske županije**, pokrenutom Odlukom broj 711-I-1277-P-290-17/18-08-18 od 8. lipnja 2018, na 27. sjednici, održanoj 9. studenoga 2018.g., donosi sljedeću

**ODLUKU**

1. **Istovremenim obnašanjem dužnosti zamjenika župana Požeško-slavonske županije i javne dužnosti člana Općinskog vijeća Općine Čaglin, kao druge javne dužnosti, u razdoblju od 8. travnja 2015.g. zaključno do 5. listopada 2018.g., dužnosnik Željko Jakopović počinio je povredu članka 13. stavka 1. ZSSI-a.**
2. **Istovremenim primanjem plaće za obnašanje dužnosti zamjenika župana Požeško-slavonske županije i naknade u ukupnom iznosu od 8.400,00 kuna za obnašanje javne dužnosti člana Općinskog vijeća Općine Čaglin, u razdoblju navedenom u točki I. izreke, dužnosnik Željko Jakopović počinio je povredu članka 12. ZSSI-a.**
3. **Za povredu ZSSI-a, opisanu pod točkom I. izreke ove odluke, dužnosniku Željku Jakopoviću izriče se na temelju članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kn, koja će trajati 5 mjeseci, a izvršit će se u 5 jednakih uzastopnih mjesečnih obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 13. sjednici, održanoj 8. lipnja 2018.g. pokrenulo postupak za odlučivanje o sukobu interesa protiv dužnosnika Željka Jakopovića, zamjenika župana Požeško-slavonske županije, zbog moguće povrede članka 13. stavka 1. ZSSI-a, koja proizlazi iz istovremenog obnašanja dužnosti zamjenika župana Požeško-slavonske županije i javne dužnosti člana Općinskog vijeća Općine Čaglin, kao druge javne dužnosti te zbog moguće povrede članka 12. ZSSI-a, koja proizlazi iz istovremenog primanja plaće za obnašanje dužnosti zamjenika župana Požeško-slavonske županije i primanja naknade za obnašanje javne dužnosti člana Općinskog vijeća Općine Čaglin.

Na odluku o pokretanju postupka dužnosnik je dostavio očitovanje 9. listopada 2018.g., koje je zaprimljeno u ulaznoj pošti Povjerenstva pod brojem: 711-U-2880-P-290-17/18-09-4.

Dužnosnik u očitovanju navodi da je na redovnim lokalnim izborima 2013. izabran na dužnost zamjenika župana Požeško-slavonske županije, a da je ujedno izabran i u Općinsko vijeće Općine Čaglin, ali da je tada na temelju vlastitog promišljanja o nekompatibilnosti dvaju pozicija stavio mandat općinskog vijećnika u mirovanje.

Nadalje, dužnosnik navodi da su u Općini Čaglin 2015.g. održani izvanredni lokalni izbori na kojima je ponovno izabran za člana Općinskog vijeća. Navodi da je tada djelatnike Općine Čaglin kao i pravnu službu Požeško-slavonske županije zatražio da istraže ima li pravo obnašati dužnost člana Općinskog vijeća te da je s obje strane dobio odgovor da ne postoji zakonska zapreka za obnašanje javne dužnosti člana Općinskog vijeća s obzirom da je na istu izabran voljom građana na izborima, a ne imenovan nečijom odlukom, koje je obrazloženje prihvatio i osobno nije dalje analizirao.

Dužnosnik nadalje navodi da je nakon održanih izbora 2015.g. prvu konstituirajuću sjednicu Općinskog vijeća Općine Čaglin sukladno zakonskim propisima vodila voditeljica službe za opću upravu Ureda državne uprave u Požeško-slavonskoj županiji te da tom prilikom niti jednim aktom ili činom nije problematiziran dužnosnikov mandat člana Općinskog vijeća, odnosno da je njegov mandat potvrđen. Dužnosnik ističe da se istovjetna situacija ponovila i nakon redovnih lokalnih izbora održanih 2017.g., kada je ponovo na prvoj konstituirajućoj sjednici Općinskog vijeća Općine Čaglin potvrđen njegov mandat člana Općinskog vijeća. Dužnosnik naglašava da, dakle, nakon obaju navedenih lokalnih izbora nitko od nadležnih, kontrolnih mehanizama izbornog procesa nije problematizirao dužnosnikovo obnašanje javne dužnosti člana Općinskog vijeća.

Dužnosnik ističe da je i nakon konstituiranja Općinskog vijeća Općine Čaglin 2017.g. ponovo zatražio od službenika Općine provjeru je li se nešto promijenilo u smislu dopuštenosti obnašanja predmetne javne dužnosti te da je kontaktiran pravnik Udruge općina u Republici Hrvatskoj te navodi da je ista osoba na upit poslan elektroničkom poštom odgovorila usmeno tvrdnjom da nema prepreke za obnašanje dviju dužnosti uz tumačenje da predmetne dvije dužnosti nisu nespojive, pa da stoga dužnosnik nije promijenio svoj status.

Dužnosnik naglašava da iz navedenog jasno proizlazi da je čitavo vrijeme propitkivao legalnost obnašanja funkcije općinskog vijećnika te da je s nedovoljno opreza vjerovao službama koje su mu opetovano tvrdile da je sve u skladu sa zakonom, a da je dužnosnik zbog mnogobrojnih obaveza prihvatio odgovore ovih službi s povjerenjem.

Dužnosnik zaključuje da je promatrajući iz današnje perspektive postupao nedovoljno oprezno te ističe da je s danom 5. listopada 2018.g. stavio mandat člana Općinskog vijeće Općine Čaglin u mirovanje te da će, sukladno propisima, biti imenovana njegova zamjena.

Dužnosnik zaključuje da dosada nije imao mrlja u političkoj karijeri, da se pri članstvu u Općinskom vijeću vodio isključivo željom da pomogne maloj sredini u kojoj živi oko realizacije projekata te da predmetnu situaciju smatra administrativnom pogreškom bez postojanja namjere za stjecanjem bilo kakve imovinske koristi.

Člankom 3. stavkom 1. točkom 42. ZSSI-a propisano je da su župani i njihovi zamjenici dužnosnici u smislu navedenog Zakona. Uvidom u podatke objavljene na službenoj mrežnoj stranici Državnog izbornog povjerenstva (*www.izbori.hr*) te uvidom u Registar dužnosnika, koji vodi ovo Povjerenstvo, utvrđeno je da je je Željko Jakopović u mandatima 2009.-2013.g. i 2013.-2017.g. obnašao te da u mandatu 2017.-2021.g. obnaša dužnost zamjenika župana Požeško-slavonske županije. Povodom obnašanja navedene dužnosti, dužnosnik Željko Jakopović obvezan je postupati sukladno odredbama ZSSI-a.

Pritom se ističe da je ovaj Zakon stupio na snagu 10. ožujka 2011.g. te da je Povjerenstvo nadležno i ovlašteno u postupcima sukoba interesa utvrđivati da su dužnosnici postupali suprotno odredbama ZSSI-a pa shodno tome Povjerenstvo razmatra postupanje dužnosnika u razdoblju nakon stupanja na snagu istog Zakona.

Povjerenstvo je, radi utvrđivanja relevantnih činjenica u ovom postupku, izvršilo uvid u izvješća o imovinskom stanju dužnosnika i u podatke objavljene na službenoj mrežnoj stranici Državnog izbornog povjerenstva, zatim u Informatički sustav Porezne uprave, podatke dostavljene od nadležnog tijela kao i dokumentaciju dostavljenu uz očitovanje dužnosnika.

Na traženje Povjerenstva, Općina Čaglin očitovala se dopisom KLASA: 022-01/17-01/193, URBROJ: 2177/03-03-17-2 od 25. srpnja 2017.g. da je dužnosnik Željko Jakopović bio član Općinskog vijeća Općine Čaglin od prijevremenih izbora održanih 2015.g. do kraja mandata 2017.g., kao i da obnaša istu javnu dužnost u mandatu 2017.-2021.g.

Uvidom u Zapisnik sa konstituirajuće sjednice Općinskog vijeća Općine Čaglin od 8. travnja 2015.g., održane nakon izvanredni lokalnih izbora održanih 8. ožujka 2015.g. te uvidom u Zapisnik sa konstituirajuće sjednice Općinskog vijeća Općine Čaglin od 13. lipnja 2017.g., održane nakon redovnih lokalnih izbora 2017., utvrđeno je da je dužnosnik počeo obnašati javnu dužnost člana Općinskog vijeća Općine Čaglin 8. ožujka 2015.g. te da je istu javnu dužnost obnašao istovremeno uz dužnost zamjenika župana Požeško-slavonske županije. Iz navedenih zapisnika proizlazi da je na obje navedene konstituirajuće sjednice Općinskog vijeća Općine Čaglin od strane prisutnih mandatnih komisija potvrđen mandat Željka Jakopovića.

Uvidom u presliku dopisa dužnosnika Željka Jakopovića, zaprimljenog od strane Općine Čaglin 5. listopada 2018.g., utvrđeno je da toga dana dužnosnik Željko Jakopović stavio mandat člana Općinskog vijeća Općine Čaglin u mirovanje. Stoga Povjerenstvo prihvaća navedeni datum kao dan kada je dužnosnik prestao obnašati predmetnu drugu javnu dužnost.

Uvidom u Izvješća o imovinskom stanju koje je dužnosnik Željko Jakopović podnio Povjerenstvu 3. srpnja 2013.g. povodom stupanja na dužnost zamjenika župana Požeško-slavonske županije, odnosno 28. lipnja 2017.g., povodom ponovnog stupanja na istu dužnost, utvrđeno je da je dužnosnik prijavio podatak da je istu dužnost u mandatu 2013.-2017.g. obnašao profesionalno uz mjesečnu plaću u neto iznosu od 15.685,57 kuna, odnosno da istu dužnost u mandatu 2017.-2021.g. obnaša profesionalno uz mjesečnu plaću u neto iznosu od 13.317,10 kuna.

Nadalje, u dopisu Općina Čaglin od 25. srpnja 2017.g. se navodi podatak da je dužnosniku za rad na 13 sjednica Općinskog vijeća Općine Čaglin u navedenom razdoblju od 2015.-2017.g. isplaćena naknada u ukupnom neto iznosu od 3.900,00 kuna, odnosno naknada od neto 300,00 kuna po sjednici, a da mu do tog trenutka za članstvo u istom Općinskom vijeću u mandatu 2017.-2021.g. nije isplaćena naknada.

Uvidom u Informatički sustav Porezne uprave na temelju posebnog ovlaštenja i to u podatke dohodaka Želja Jakopovića utvrđeno je da je Općina Čaglin, pod oznakom primitka/obveze doprinosa broj 4014 (kao i u prethodnom razdoblju za koje je dostavila podatke), dakle po osnovi članstva u Općinskom vijeću, izvršila isplate i u daljnjem razdoblju i to 9. rujna 2017.g. u neto iznosu od 900,00 kuna, 22. studenog 2017.g. u neto iznosu od 600,00 kuna, 20. prosinca 2017.g. u neto iznosu od 300,00 kuna, 30. ožujka 2018.g. u neto iznosu od 900,00 kuna, 8. lipnja 2018.g. u iznosu od 900,00 kuna te 20. rujna 2018.g. u iznosu od 900,00 kuna.

Slijedom navedenog, utvrđeno je da je dužnosniku Željku Jakopoviću po osnovi obnašanja javne dužnosti člana Općinskog vijeća Općine Čaglin u gore utvrđenom razdoblju ukupno isplaćena naknada u neto iznosu od 8.400,00 kuna.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Povjerenstvo ističe da obnašanje javne dužnosti člana predstavničkog tijela jedinica lokalne samouprave, u konkretnom slučaju člana Općinskog vijeća Općine Čaglin, iako se ne radi o nekoj od dužnosti nabrojanih člankom 3. ZSSI-a, nedvojbeno predstavlja obnašanje druge javne dužnosti u smislu članka 13. stavka 1. i članka 12. ZSSI-a, s obzirom da obnašatelje dužnosti članova predstavničkih tijela jedinica lokalne samouprave biraju građani na lokalnim izborima na određeno razdoblje (mandat).

Povjerenstvo ističe da su člankom 89. Zakona o lokalnim izborima („Narodne novine“, broj: 144/12.) taksativno propisane nespojive dužnosti župana i njihovih zamjenika.

Stavkom 1. toga članka Zakona propisano je da općinski načelnik, gradonačelnik i župan te njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave, dok župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave. Prema tome, ova odredba dopušta gradonačelnicima, općinskim načelnicima i njihovim zamjenicima istovremeno članstvo u županijskim skupštinama, dok županima i njihovim zamjenicima zabranjuje članstvo kako u županijskim skupštinama, tako i u gradskim i općinskim vijećima.

Povjerenstvo tumači, u slučaju kada posebni zakon (u ovom slučaju Zakona o lokalnim izborima), koji za određeni krug dužnosnika propisuje koje su druge dužnosti ili poslovi nespojivi s obnašanjem predmetne dužnosti, da je tada u smislu članka 13. stavka 1. ZSSI-a, tom krugu dužnosnika dopušteno istovremeno obnašanje onih dužnosti koje nisu izričito zabranjene odredbama posebnog zakona.

S obzirom da citirana odredba članka 89. stavka 1. Zakona o lokalnim izborima, kao posebnog zakona, izričito regulira institut nespojivih dužnosti s dužnošću župana i njegovih zamjenika, a da citirani stavak 1. toga članka izričito propisuje u kojim je jedinicama ovim dužnosnicima zabranjeno istovremeno biti članom predstavničkog tijela, Povjerenstvo tumači da je istovremeno članstvo župana i njihovih zamjenika u gradskim i općinskim vijećima protivno članku 13. stavku 1. ZSSI-a.

Slijedom navedenog, Povjerenstvo je na temelju prikupljenih podataka i dokumentacije utvrdilo da je dužnosnik Željko Jakopović istovremenim obnašanjem dužnosti zamjenika župana Požeško-slavonske županije i javne dužnosti člana Općinskog vijeća Općine Čaglin, kao druge javne dužnosti u razdoblju od 8. travnja 2015.g. zaključno do 5. listopada 2018.g., dužnosnik Željko Jakopović počinio povredu članka 13. stavka 1. ZSSI-a.

Stoga je donesena odluka kao u točki I. izreke ove odluke.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12. i 19/13.) niti odredbama Zakona o plaćama u lokalnoj i područnoj (regionalnoj) samoupravi („Narodne novine“, broj 28/10.), kojim je propisano pravo na plaću župana i njihovih zamjenika, nije propisano pravo da pored plaće koju primaju za profesionalno obnašanje dužnosti primaju novčanu naknadu za istovremeno obnašanje druge javne dužnosti.

Nadalje, člankom 31. stavkom 1. Zakona o lokalnoj i područnoj (regionalnoj) samoupravi propisano je da član predstavničkog tijela jedinice lokalne, odnosno područne (regionalne) samouprave dužnost obavlja počasno i za to ne prima plaću. Stavkom 2. istog članka propisano je da član predstavničkog tijela ima pravo na naknadu, u skladu s odlukom predstavničkog tijela.

Dakle, odredbama Zakona o lokalnoj i područnoj (regionalnoj) samoupravi propisano je samo načelno pravo da član predstavničkog tijela ima pravo na naknadu u skladu s odlukom predstavničkog tijela, no time nije ujedno izričito propisano da pravo na takvu naknadu imaju i oni članovi predstavničkog tijela koji su dužnosnici u smislu ZSSI-a, a koji već primaju plaću ili naknadu za primarnu dužnost koju obnašaju. Odredbe ZSSI-a u ovom pogledu predstavljaju posebni zakon koji pojedinim osobama, i to dužnosnicima u smislu navedenog Zakona, zabranjuje ostvarivanje onog prava kojeg bi na temelju Zakona o lokalnoj i područnoj (regionalnoj) samoupravi i sukladno odluci određenog predstavničkog tijela, pripadalo njegovim ostalim članovima.

Slijedom navedenog, Povjerenstvo je na temelju prikupljenih podataka i dokumentacije utvrdilo da je dužnosnik Željko Jakopović istovremenim primanjem plaće za obnašanje dužnosti zamjenika župana Požeško-slavonske županije i naknade u ukupnom iznosu od 8.400,00 kuna za obnašanje javne dužnosti člana Općinskog vijeća Općine Čaglin u razdoblju navedenom u točki I. izreke, počinio povredu članka 12. ZSSI-a.

Stoga je donesena odluka kao u točki II. izreke ove odluke.

Povjerenstvo ukazuje da okolnost, koju dužnosnik ističe u svojem očitovanju, da je na upit o dopuštenosti istovremenog obnašanja dužnosti zamjenika župana i člana općinskog vijeća dobio pozitivan odgovor službenika Požeško-slavonske županije, službenika Općine Čaglin te pravnika u Udruzi općina u Republici Hrvatskoj, ne može otkloniti protupravnost njegova postupanja u smislu ZSSI-a odnosno njegovu odgovornost za utvrđene povrede toga Zakona.

Člankom 5. stavkom 2. ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani te stoga eventualna pogrešna uputa koju je dužnosnik dobio ne može otkloniti njegovu odgovornost, tim više što tumačenje nije zatražio od nadležnih tijela primjene zakona.

Dužnosnici koji su u dvojbi je li neko njihovo ponašanje u skladu s odredbama ZSSI-a su, sukladno članku 6. stavku 1. ZSSI-a, dužni zatražiti mišljenje Povjerenstva, što dužnosnik Željko Jakopović nije učinio. Isto tako za relevantno tumačenje Zakona o lokalnim izborima dužnosnik se trebao obratiti resornom Ministarstvu uprave.

Povjerenstvo prihvaća da je dužnosnik mogao navedenim pogrešnim informacijama biti doveden u dvojbu odnosno da nije imao namjeru počiniti utvrđene povrede. Međutim, Povjerenstvo ističe da utvrđena odgovornost dužnosnika za povredu članka 13. stavka 1 i članka 12. ZSSI-a predstavlja objektivnu odgovornost za činjenicu nedopuštenog obnašanja druge javne dužnosti odnosno činjenicu primanja nedopuštene novčane naknade. Navedene osobne okolnosti koje je dužnosnik istaknuo u svojem očitovanju utječu na težinu utvrđenih povreda, a ne na njihovo postojanje.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da zabranjena postupanja propisana u članku 7. ZSSI-a predstavljaju neke od najtežih oblika povreda ZSSI-a te okolnost da je dužnosnik počinio dvije povrede te da ih je činio kroz relativno dugo razdoblje od skoro tri i pol godine.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je ocijenilo okolnost da je dužnosnik na temelju dobivenih informacija od službi u tijelima u kojima je obnašao dužnost mogao biti doveden u dvojbu o dopuštenosti istovremenog obnašanja predmetne druge javne dužnosti, kao i okolnost da je u kratkom roku po zaprimanju Odluke o pokretanju ovog postupka otklonio daljnje počinjenje predmetnih povreda ZSSI-a.

Kao okolnost koja upućuje na nužnost izricanja sankcije više od Zakonom propisanog minimuma Povjerenstvo je cijenilo okolnost da je dužnosniku za relevantno razdoblje isplaćen predmetni iznos od više od 8.000,00 kuna, koji Povjerenstvo smatra značajnim iznosom neosnovano ostvarene koristi.

Cijeneći navedene okolnosti, Povjerenstvo smatra da je za opisanu povredu primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 5.000,00 kn, koja će trajati 5 mjeseca, a izvršit će se u 5 jednakih uzastopnih mjesečnih obroka, svaki u pojedinačnom iznosu od 1.000,00 kn.

Slijedom svega navedenog, odlučeno je kao u točki III. izreke ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Željko Jakopović, elektroničkom dostavom
2. Na znanje – podnositelju prijave putem elektroničke pošte
3. Objava na internetskoj stranici Povjerenstva
4. Pismohrana